Betogers gooi glo suur na NZ-owerhedeNieu-Seelandse polisiebeamptes staan Dinsdag wag in Wellington. (Foto: Marty MELVILLE / AFP) Drie Nieu-Seelandse polisiebeamptes is Dinsdag in ’n hospitaal in Wellington opgeneem nadat betogers vermoedelik ’n suurmiddel na hulle gegooi het. Dít terwyl een betoger na bewering in ’n motor op ŉ ry van polisielede afgepyl het, voordat hy sentimeters van die polisie af tot stilstand gekom het. Nieu-Seeland se eerste minister, Jacinda Ardern, veroordeel die “absoluut skandalige” tonele wat vroeër vandag naby die parlement afgespeel het. Die assistent-polisiekommissaris Richard Chambers sê die drie polisiebeamptes wat hospitaal toe geneem is, sterk goed aan. Hy blameer ’n sekere groep binne die betoging vir die “afgryslike” aanval. “Polisiebeamptes doen hul werk so goed hulle kan om die vrede te bewaar… daar is ’n groep [betogers] wat vasbeslote is om geweld en aggressie aan te hits – ons kan dit nie duld nie.” Gemoedere loop sedert Maandag weer hoog nadat die polisie wou verhoed dat die betoging voor die parlementsgebou verder uitbrei en glo met menslike afval gegooi is. Ardern sê sy is bekommerd dat die betoging al hoe meer gewelddadig word. “Die aanvalle op die polisie was absoluut skandelik. Nieu-Seelandse polisiebeamptes staan Dinsdag wag in Wellington. (Foto: Dave Lintott / AFP) “Aan enigiemand daar wat dink hulle is deel van ’n vreedsame protes, dit is nié wat ons vandag gesien het nie… ek sal hulle aanmoedig om [huis toe] te gaan.” Chambers sê die onlangse gebeure toon dat die betogers “nie meer in beheer is van die gedrag in en om die parlement nie”. Die betoging in Wellington het weke gelede ontstaan as ’n beweging teen verpligte inenting, geïnspireer deur soortgelyke betogings in die Kanadese hoofstad, Ottawa. Minstens 1 500 mense betoog nou in die hoofstad van Nieu-Seeland. “Wellingtonners het genoeg hiervan gehad,” sê Grant Robertson, adjunk-premier. “Ons strate is versper, ons mense is geteister, ons omgewing is beskadig. “Dit is protesoptrede wat veel verder strek as wat ek dink die meeste Nieu-Seelanders sal beskou as ’n vreedsame protes – jy het jou punt gemaak, gaan asseblief nou.” Lees al Maroela Media se berigte oor Covid-19-betogings hier.